
         Bolonya prinsiplərinin Azərbaycanda tətbiqinə dair
“Azərbaycan müstəqil dövlət kimi yeni iqtisadi-siyasi yolu ilə gedərək, dünyanın bütün ölkələrinin, xüsusən Qərb ölkələrinin təcrübəsindən istifadə etməyə çalışır və təhsilin də təkmilləşdirilməsində bu təcrübədən istifadə etmək lazımdır”. (Heydər Əliyev)

Ulu öndərimiz Heydər Əliyevə məxsus olan bu kəlmələr doğrudan da Respublikamızda həlli vacib olan bütün məsələlərdən birinə çevrilmişdir. Kifayət qədər yerüstü və yeraltı sərvətlərə malik olan Azərbaycan Respublikası “mənəvi potensial” baxımından da artıq inkişaf etmiş bir ölkəyə çevrilmişdir. Xaricdə təhsil almaq anlamında müəyyən təcrübələrimizin kökləri hələ ölkəmizin təşəkkül tapdığı çox uzaq illərlə bağlıdır. Bizim görkəmli ziyalılarımız Rusiyada, Şərq ölkələrində, Avropa ölkələrində təhsil alır, onların savad və təcrübələrini ölkəmizə gətirir və özləri bacardıqları kimi bizim mədəniyyətimizin nə dərəcədəsə qazanmasına cəhd edirdilər.
      Müasir dövrdə isə keyfiyyətli təhsilin fərdilikdən ümumiliyə keçidinə nail olmaq lazımdır. Elə bunun üçün də bizim təhsilimizin təkmilləşdirilməsi ən ümdə problemlərdən biridir.
      Ali təhsilimizin Avropa təhsilinə inteqrasiyasının reallaşdırılmasında mühüm tədbirlərdən biri də Bolonya prinsiplərinin Azərbaycanda tətbiqidir. Hazırda bu prosesə 50-ə yaxın Avropa ölkəsi qoşulub. Bolonya prosesinə qoşulan ölkənin təhsil sisteminin çevik olması əsas şərtdir. Avropa dövlətlərinin təhsil sistemində bu gün  sürətli inkişaf hökm sürür.Bu o deməkdir ki, Bolonya prosesinə qoşulan digər ölkələrin də dinamik təhsil sistemi olmalıdır ki, həmin inkişafa çata bilsinlər. Bolonya prosesinin tələbləri daim artır. Əgər sözügedən proses 10 il əvvəl cəmi beş tələb irəli sürürdüsə, hal-hazırda bu tələblərin sayı xeyli artmış və artmaqda davam edir.
      Kredit sisteminin tətbiqi və “kredit” adı ilə tədris edilən  kursların, proqramların, tədris yüklərinin qiymətləndirilməsinin tətbiqi və diploma əlavədə öz əksini tapması Bolonya prosesinin ən mühüm prinsiplərindən biridir . Avropa Kredit Transfer Sisteminin (AKTS – ECTS) Avropa ali təhsil müəssisələrində tətbiqi Bolonya Bəyannaməsindən əvvəl mövcud idi. O, “Erasmus Mundus” proqramının tərkib hissəsi olaraq 1989-cu ildən tələbə mübadiləsi proqramını həyata keçirən tərəfdaş ali təhsil müəssisələri üçün akademik tanınmaya kömək edən bir vasitə idi və sınaqdan çıxmış mexanizm kimi Bolonya prosesinin də tərkib hissəsinə çevrildi. Kredit yalnız tələbənin bilik əldə etmək üçün sərf etdiyi vaxt baxımından iş yükünün göstəricisidir. Kredit hər hansı fənn üzrə tələbə biliyinin keyfiyyət yox, kəmiyyət göstəricisidir. Kredit sistemi bütün tədris prosesinin tələbəyə (şəxsiyyətə) yönəlməsini tələb edir. Mütəxəssis hazırlığında şəxsiyyətin ehtiyaclarının təmin edilməsi əsas götürülməlidir. Nəticədə təhsilin xarakteri fərdiləşir, konkret insanın imkanları nəzərə alınır, onun inkişafına, özünütəsdiqinə, cəmiyyət üçün faydalı vətəndaş kimi yetişməsinə real imkanlar yaranır. Məhz, bunun nəticəsidir ki, yeni tədris planlarında dərs saatlarının üçdə bir hissəsi tələbələrin seçiminə əsasən müəyyənləşdirilir. Azərbaycan Dillər Universitetində bu sahədə artıq xeyli təcrübə toplanmışdır. Universitetimiz ali təhsilimizin dünya təhsilinə inteqrasiyası yönümündə aparılan islahatların daim önündə getmiş və pilot Universitet statusunu qazanmışdır. Azərbaycan Bolonya prosesinə qoşulduğu 2005 – ci ildə ADU – da kredit sisteminə keçid haqqında qərar qəbul olundu və elə həmin ildə Beynəlxalq münasibətlər fakültəsinin 100 – dən çox I kurs tələbəsinin təhsilinə kredit sistemi tətbiq edildi. Təhlillər göstərdi ki, ayrıca bir fakültədə kredit sisteminin tətbiqi Bolonya prinsiplərinə uyğun nəticələr əldə etmək üçün yetərli deyildir və belə bir dar mühitdə kredit sisteminin tətbiqi tələbələrin fənn və müəllim seçimində sərbəstliyini, universitetdaxili mobilliyini məhdudlaşdırırdı. Ona görə də 2006/2007 – ci tədris ilindən etibarən ADU – nun bütün fakültə və ixtisasları kredit sistemi ilə əhatə olundu. Qarşımıza çıxan bütün obyektiv və subyektiv çətinliklərə baxmayaraq, 2009/2010 – cu tədris ilində bu sistemə uyğun ilk buraxılışımız oldu və sözsüz ki, sistemin şərtlərinə müvafiq olaraq kredit borcu qalan tələbələr bakalavr pilləsini 4 ilə bitirə bilmədilər. 

Keçən tədris ilində Universitetimizin rektoru Səməd müəllimin xüsusi nəzarəti və çağırışına əsasən bütün mövcud ixtisaslara müvafiq magistratura pilləsində təhsil alan tələbələrin tədris proqramlarında güclü islahatlar aparıldı və aidiyyatı kafedra və dekanlıqların birgə müzakirələri nəticəsində konkret nəticələr əldə edildi. Bütün bunların nəticəsi olaraq elə bu tədris ilindən, 2010/2011 – ci tədris ilindən başlayaraq ADU – nun bütün fakültələrində magistratura pilləsinin I kurs tələbələri də yeni tədris planları əsasında kredit sistemi ilə əhatə olunub. Artıq magistratura pilləsində təhsil alan tələbələrimizin tədris planları tam yeniləşmiş formadadır, demək olar ki, əvvəlki illərdən fərqli olaraq onlar nisbətən adı dəyişmiş, amma məzmun baxımından bakalavr pilləsində öyrəndikləri fənləri təkrar etmək məcburiyyətində deyillər. Burada təhsil alan tələbələrin və işləyən professor – müəllim heyətinin birgə razılığına əsasən, demək olar ki, əvvəlki illərdən fərqlənən sərbəst cədvəl rejimi də düzənləməyə çalışılır. Qazandığımız təcrübə göstərdi ki, təhsil formasından asılı olmayaraq bütün “kredit qazana bilməyən” tələbələr üçün növbəti cəhdlər ödənişli olmalıdır. Belə olmadıqda tələbələr qazanmadıqları kreditləri əldə etməkdə çox məsuliyyətsiz olur, mövcud şəraitdən sui – istifadə edir və qəbul olduqları zamana uyğun məzun olma vaxtı yetişdikdə gərəksiz cəhdlər göstərməyə başlayırlar.

Kredit sisteminin tətbiqi Universitetlərdə etibarlı internet və intranet şəbəkələrinin yaradılmasını, elektron kitabxana və oxu zallarının və s. xidmət sahələrinin yüksək səviyyəyə qaldırılmasını-bir sözlə virtual universitet modelinin qurulmasını tələb edir. ADU – da bu sahədə konkret işlər görülmüşdür: İnformasiya Resurs Kompleksinin, müxtəlif ölkələrə aid elmi – mədəni mərkəzlərin açılmasını, hər üç tədris binasında sürətli internetə çıxışı olan “WI-FI” sisteminin quraşdırılmasını buna misal göstərmək olar. Hazırda Bolonya prosesinin artan tələbləri sırasında E – Bolonya (elektron Boloniya) konvensiyası mövcuddur. E – Bolonya vahid Avropa virtual təhsil məkanı yaradaraq, universitetlərin vahid virtual şəbəkədə elektron təhsil verməsinə şərait yaradır. Yaxın gələcəkdə Bolonya prosesi iştirakçıları qarşılıqlı şəkildə internet vasitəsi ilə hər hansı universitetin istənilən auditoriyasındakı tədris prosesinə məsafədən (distant yolla) müşahidə imkanları əldə edəcəklər. Bu sistemin sürətlə inkişaf etməsi çox perspektivlidir. Belə ki, Bolonya prosesinin digər mühüm tələbi – tələbə və müəllimlərin mobilliyi məsələsi daha asan həll ediləcək, artıq real mobillik virtual mobilliklə əvəz olunaraq, inteqrasiya proseslərini daha da sürətləndirəcək. Sözsüz ki, Elektron – Bolonya prinsipinin implementasiyası sahəsində gələcəkdə problemlərimiz də ola bilər, çünki bir sıra ölkələrdən fərqli olaraq respublikamızda hələlik güclü distant təhsil sistemi yaradılmayıbdır. Amma, bu bizi heç də həvəsdən salmır, çünki ilk addım həmişə çətin olur.
      Ümumavropa təhsil məkanını yaratmaq üçün Bolonya prosesində ən mühüm vəzifələrdən biri də təhsili daha da keyfiyyətli etməkdir. Ali təhsil sistemində keyfiyyət məsələsi son dərəcə mürəkkəb və çoxşaxəli anlayışdır. Keyfiyyət əsasən təhsil barəsindəki fikir və rəylərlə müəyyən oluna bilər. Fikrimizcə, ali təhsil sistemində keyfiyyətin təmin edilməsində aşağıdakı maraqlı tərəflər iştirak etməlidir: 1)Ali təhsil müəssisələri  2) Tələbələr və onların valideynləri 3) İşə götürənlər 4) Hökumət və Bütövlükdə Cəmiyyət.

     Ali təhsil sistemində keyfiyyətə təminatın əsasən 2 növünə üstünlük verilir:

   1)Keyfiyyətin ali təhsil müəssisələrinin daxilindən qiymətləndirilməsi. Bu halda təhsil proqramları və müəssisə qiymətləndirməyə məsuliyyət daşıyır. ADU – da tələbələrin də fəal iştirakı ilə, dövri olaraq daxili dəyərləndirmələr aparılması və nəticələrin kağız və elektron nəşrlər vasitəsi ilə elan olunması artıq ənənəyə çevrilmişdir.Bu mənada ADU-nun Keyfiyyətə təminat mərkəzinin də işini xüsusi qeyd etmək isrərdik.
    2)Keyfiyyətin kənardan qiymətləndirilməsi.Təhsil ocağının özünü dəyərləndirməsindən sonra kənar qiymətləndirmənin tam müstəqil olan səlahiyyətli akkreditasiya qurumları tərəfindən aparılması təcrübədə ən çox rast gəlinən və ən məqsədəuyğun haldır. Akkreditasiyanı keçirən təşkilat ali məktəbdə vəziyyət haqqında peşəkar fikir söyləməklə yanaşı keyfiyyətin artırılması yolları barədə tövsiyələr də verməlidir. Bolonya prosesi ümumavropa akkreditasiya agentliklərinin yaradılması və Avropa təhsil məkanında fəaliyyət göstərən hər hansı ali məktəbin akkreditasiyası üçün sözügedən agentliklərin birinə müraciət etmək hüququnu da nəzərdə tutur.
           Ali məktəbin səviyyəsini ölçə bilən konkret standartlar (indikatorlar) həm ali məktəbdə tələbə qəbulunu (başlanğıc şərtləri), həm təhsil prosesini, həm də təhsilin nəticəsini (məhsulunu) ölçməyə yönəlməlidir.

Keyfiyyətə təminat sisteminin yaradılması ali təhsil müəssisələrinin idarə olunması üçün də faydalıdır. Belə ki, həmin sistemin aşkara çıxardığı keyfiyyət göstəriciləri ali təhsil müəssisəsində ixtisaslaşmanın aparılması, yeni təhsil proqramlarının qəbul edilməsi və maliyyə ehtiyatlarının tədris və elmi – tədqiqat işləri arasında bölüşdürülməsi sahəsində qərarların qəbul edilməsi üçün əsas parametrlər kimi tətbiq oluna bilər.
      Bolonya prosesinin əsas müddəalarından biri də tələbələrə vahid Avropa ali təhsil sistemində bir Universitetdə qazandığı kreditlərin digər Universitetlərdə tanınaraq təhsillərini həmin ali məktəblərdə davam etdirə bilməsinə şərait yaratmaqdır. Respublikamızda Universitetdaxili mobillik təmin olunsa da, lakin universitetlərarası və müxtəlif xarici ölkələrlə olan mobillik sahəsində görüləsi işlər hələ öndədir. Azərbaycan Respublikasının prezidenti İlham Əliyevin imzalamış olduğu “2008 – 2012 – ci illərdə Azərbaycan gənclərinin xaricdə təhsilinə dair Dövlət proqramı” – nı bu yöndə atılan ən uğurlu addım hesab etmək olar. Hal – hazırda Respublikamızın demək olar ki, xeyli saylı ali təhsil ocaqlarında xarici tələbə və xarici müəllim mübadilələrinə nail olunubdur. Bu faktor yalnız savad mübadiləsinin deyil, mədəniyyətlərarası inteqrasiyanın da reallaşmasına və daha da yüksəlməsinə zəmin yaradır. ADU – da bu sahədə də xeyli təcrübə toplanmışdır. Universitetimiz 2010/2011 – ci tədris ilindən başlayaraq “2+2” modelinə uyğun böyük Böyük Britaniyanın Esseks Universiteti ilə müqavilə bağlamışdır. Bundan əlavə, ADU Norveçin Oslo Universiteti, Fransanın Mark Blok Strasburq Universiteti, Avropa Universitetlər Assosasiyası və Avropa İttifaqının TEMPUS layihəsi çərçivəsində digər Universitet və təşkilatlarla səmərəli əməkdaşlıq edir.

    Yekun olaraq qeyd etmək istərdim ki, XXI əsrdə dünyanın heç bir ölkəsində ali təhsil sistemi təcrid olunmuş şəkildə mövcud ola bilməz. Təhsil ocaqlarının ölkə daxilində, bir qrup ölkəni əhatə edən bölgələrdə və beynəlxalq aləmdə geniş əməkdaşlıq şəbəkələrinin qurulması qloballaşma dövründə güc qazanma cəhətdən də zəruriyyətə çevrilmişdir. 

